mteb/MultiEupSlovakGenderClassification huggingface dataset:
Vážená pani predsedajúca. Ak chceme efektívne chrániť európske peniaze, potrebujeme zlepšiť veľa vecí. Uvediem dve, o ktorých sa hovorí menej, než by si zaslúžili.  Po prvé transparentnosť. Začnime v Únii zverejňovať všetky zmluvy s verejnou správou, ako to robí napríklad Slovensko. Zároveň potrebujeme kontrolovať aj to, kto profituje z verejných zákaziek ako konečný užívateľ výhod. Odporúča to napríklad Svetová banka v Správe o boji proti podvodom z roku 2020 alebo aj Medzinárodný menový fond v Príručke ku kontrole vlastníctva z roku 2022.  Po druhé musíme merať výsledky, nie výstupy. Nestačí merať počet kilometrov postavených ciest. Ak sa vo výsledku nezlepší plynulosť premávky, neskráti cestovný čas alebo sa neznížia počty nehôd, tak sme zrejme v takom prípade investovali neefektívne. A aj v tom najlepšom systéme sa nájdu zlyhania. A je ťažké a drahé odhaliť ich a napraviť. Efektívnejšie je odhaliť a napraviť zlyhania v systéme.
Potrebujeme preto, aby členské štáty Európskej únie boli aj naďalej jednotné a aby sme spolu s našimi demokratickými partnermi vo svete vyvíjali maximálne úsilie na zastavenie krviprelievania na Ukrajine. Európska únia musí vyslať jasný signál všetkým krajinám sveta, že pomáhanie Rusku pri obchádzaní ekonomických sankcií či jeho potenciálna vojenská podpora budú mať dôsledky na obchodné vzťahy s Európou.  Rovnako tak musíme pokračovať v uvaľovaní všetkých možných sankcií na Rusko, ako aj na Bielorusko. Taktiež je nevyhnutné vyčleniť finančné prostriedky na pomoc Ukrajincom, ktorí museli utiecť pred vojnou do EÚ. V neposlednom rade musíme dať Ukrajincom nádej na európsku budúcnosť a podporovať ich pri tejto ceste za mierom, slobodou a demokraciou.
Na sfunkčnenie kapitálových trhov potrebujeme poznať príčiny, prečo v EÚ nefungujú dobre, musíme mať analýzu najlepších praktík v rôznych štátoch a musíme merať skutočný osoh pre občana. Príčiny, pre ktoré kapitálové trhy nefungujú, dlhodobo nemáme dobre identifikované. Kapitálovú úniu už totiž zavádzame už od roku 1999, pričom odvtedy podiel financovania cez kapitálové trhy v Eurozóne klesol a v USA stúpol. V akčných plánoch evidentne nemáme analýzu najlepších praktík, nevieme dosť o tom, prečo v USA 41 % finančných aktív, držaných americkými domácnosťami, je investovaných cez kapitálové trhy, v Európskej únii je to len 21 %. Nevieme dosť ani o tom, prečo napríklad v investíciách obchodovateľných akcií majú estónske domácnosti 51 % svojho finančného bohatstva a slovenské domácnosti len 1 %. Komisia dnes tvrdí, že si splnila všetky svoje úlohy zo starého akčného plánu z roku 2015. Ako je ale možné mať splnené všetky úlohy na zavedenie kapitálovej únie a súčasne sa vzdialiť od cieľa, ktorým sú lepšie fungujúce kapitálové trhy. Úspech nemôžeme merať počtom prijatých legislatívnych úprav, ale ukazovateľmi, ktoré zodpovedajú skutočnému osohu pre európskeho občana.
Pani predsedajúca, tak Európsky súdny dvor dnes schválil, že Európska únia môže trestať Maďarsko, Poľsko a ďalšie štáty za to, že nedodržiavajú takzvané európske hodnoty a právny štát. Napríklad teda Maďarsko za to, že schválilo takzvaný Orbánov zákon, ktorý zakazuje pedofilom vstup medzi deti na školy. Viete čo, ja vám gratulujem. Tú boľševickú zásadu, že právo je vôľa vládnucej elity povýšená nad zákon, ste dotiahli k absolútnej dokonalosti. Žijete vo svojom vlastnom svete. Strácate kontakt s realitou. Nevnímate svet okolo seba, a tak to potom bohužiaľ aj vyzerá. Tak trpí celá Európa. Myslíte si, že ste páni celej Európy. Sedíte tu pyšne ako nejakí pávy a chcete každému diktovať, čo môže a nemôže robiť a trestať každého, kto s vami nesúhlasí. Ja sa vôbec nečudujem, že Veľká Británia odišla z Európskej únie, a skôr či neskôr odídu aj ďalšie štáty, pretože toto nie je Európska únia, do ktorej sme vstupovali. Toto je len nechutná politická totalita. Držíme palce Poliakom a Maďarom. Slováci sú s vami.
Pán predsedajúci, pred klimatickou krízou sa neschováme. Obmedzuje a dopadá na všetkých: ľudí, obce, firmy, štát. Zabíja zvieratá aj ľudí, jednoducho nerozlišuje. Toto leto bolo ďalším dôkazom. V priamom prenose sme sledovali extrémne teploty, požiare, sucho, ale aj obrovské záplavy na juhu Európy. Ani Slovensku sa extrémy nevyhli. Povodne na Gemeri, Liptove a Spiši. Extrémne horúčavy. Krúpy veľkosti pingpongových loptičiek ničili úrodu aj domy na východe Slovenska. Víchrica zrovnala so zemou kúpalisko Podhájskej. Na klimatickú krízu sa nedá úplne adaptovať. Na extrémne horúčavy pri vysokej vlhkosti si ľudské telo jednoducho nezvykne. Ľudia zomierajú. Vieme zachytiť veľa vody a musíme to robiť. Ale keď za tri dni spadne toľko vody ako normálny za tri roky, tak s tým nič nespravíte. Prídu masívne záplavy. A presne to sa stalo nedávno v Grécku. Preto znižovanie emisií musí ísť ruka v ruke s adaptáciou. Klimatická kríza nerozlišuje, kto bude jej obeťou. Ani my nemôžeme dopustiť, aby nás rozdelila. Naprieč politickými rodinami nás musí spájať zodpovednosť za budúcnosť. Účet za zbytočné spory zaplatíme všetci, bez ohľadu na naše politické presvedčenie. Preto by sme dnes mali spraviť všetko, aby sme zajtrajším škodám predišli.
Pán predsedajúci, osobitne vítam dnešné hlasovanie za prijatie jednotných pravidiel obchodnej a ekonomickej obrany, ktoré som dlhodobo presadzovala aj ako tieňová spravodajkyňa. Sú naším ďalším dôležitým nástrojom proti politicko-obchodnému nátlaku, ktorý Čína neustále vyvíja nielen voči svojim susedom, ale aj tretím krajinám a taktiež voči Európskej únii, ako sa to ukázalo aj v prípade Litvy. Som presvedčená, že len náš jednotný a vytrvalý postup môže zabrániť bezprecedentnému pokračovaniu čínskej politike v štýle rozdeľuj a panuj. Toto je nesmierne dôležité aj pre Slovensko vzhľadom na našu sekundárnu závislosť od Číny, napríklad prostredníctvom nášho automobilového priemyslu, čo vytvára riziko pre ekonomickú bezpečnosť.
Pani predsedajúca, len ten, kto na vlastnej koži pocítil diskrimináciu, útoky, osočovanie, napádanie, a to len kvôli tomu, že ho označili za iného, horšieho, či menejcenného, dokáže oceniť najviac Európsku agentúru pre základné práva. Jej práca sa stala kľúčovou pri tvorbe účinných politík v boji proti diskriminácii, rasizmu, homofóbii, xenofóbii, nerovnostiam na európskej, ako aj na národnej úrovni. Po štrnástich rokoch od vzniku FRA žiaľ musíme skonštatovať, že postavenie mnohých jednotlivcov, skupín, komunít či minorít sa zhoršilo. Je ľahké ukázať prstom na malú napríklad etnickú skupinu a povedať za to môžu oni. Je ľahké zvaliť na iných celospoločenské krivdy, nespravodlivosť, či nedostatky. Pandémia covidu 19 ukázala a zvýraznila, aká je naša spoločnosť krehká, zvýraznila nedostatky, nerovnosti, ako aj dôležitosť ochrany základných ľudských práv. Výsledky vysokokvalitných analýz či výskumov FRA sa stali nezastupiteľnými a stále potrebnými. Preto plne podporujem návrh Európskej komisie, aby zakladajúce nariadenie Európskej agentúry pre ľudské práva reflektovalo na súčasné zmeny a zosúladil ich s právnym a inštitucionálnym stavom. Zakladajúce nariadenie by malo byť preformované jasne, definujúce pôsobnosť agentúry tak, aby sa tak vyhlo rôznym pochybnostiam, výkladom či obmedzeniam. Považujem to za kľúčové pre efektívne vykonávanie jej mandátu. V tomto zmysle by som rád apeloval na Európsku radu, aby čo najskôr prijala rozhodnutie v tomto zmysle.
Počúvajte, kolegovia, najmä tam z tých liberálnych radov. Prídete sem a snažíte sa pred celou Európou kydať na Slovensko, že je mafiánsky štát len kvôli tomu, že to nie vy ste pri moci. Lebo keby ste tam boli, tak som presvedčený, že všetko by bolo super, všetko by bolo dokonalé, všetko by bolo najlepšie. Špeciálna prokuratúra na Slovensku je špeciálna len tým, že je politická. Ona bola spolitizovaná aj za bývalého špeciálneho prokurátora Kováčika, ktorý dnes sedí vo väzení kvôli korupcii, ale oveľa viac bola spolitizovaná za súčasného špeciálneho prokurátora Lipšica, ktorý zneužíval tento úrad na boj proti vtedajšej opozícii. Táto inštitúcia je jednoducho tak nenapraviteľne skorumpovaná, zdiskreditovaná a prehnitá, že ja naozaj nevidím inú možnosť, ako ju zrušiť a vrátiť vyšetrovanie korupčných káuz pod normálnu generálnu prokuratúru ako v každom normálnom štáte. A nie kydať tu na Slovensko pred celou Európou, lebo nie vy ste pri moci. Našťastie táto debata nikoho nezaujíma. Som tu napočítal zhruba 20 poslancov a z toho 14 Slovákov. Takže taký je váš hlas v Európe.
Pán predsedajúci, aj tento prípad použitia takzvaných zákonov o rúhaní všetkých hlboko znepokojil. Šagufta Kausar a Šafkat Emmanuel musia byť okamžite prepustení! Žiaľ, sloboda náboženského vyznania alebo presvedčenia je vo svete aj naďalej obmedzovaná a potláčaná. Kresťania sú v mnohých krajinách sveta prenasledovaní. Čínska komunistická strana pácha genocídu na moslimskom obyvateľstve a ničí modlitebné miesta. Islamskí fundamentalisti vraždia ľudí všetkých vierovyznaní. Podľa najnovšej správy nadácie ACN až 5,2 miliardy ľudí žije v krajine, ktorá porušuje slobodu náboženského vyznania. Toto všetko sú dôvody, prečo je nevyhnutné, aby Európska komisia konečne vymenovala nového osobitného vyslanca EÚ pre podporu slobody náboženstva alebo viery, na čo napokon už tu, v Európskom parlamente dlhodobo tlačíme. Pripomínam, že vedúce postavenie EÚ v obrane slobody náboženského vyznania je zásadné pri riešení mnohých naliehavých výziev, ktorým dnes čelíme.
Pani predsedajúca, sú to už viac ako dva roky od brutálnej ruskej invázie na Ukrajinu. Invázie, ktorá nám pripomína, že naše spoločné európske hodnoty v dnešnom svete nie sú samozrejmosť. Ruský agresor sa cielene snaží podkopať demokraciu a oslabiť našu bezpečnosť nielen vojnou na Ukrajine, ale aj zahraničným zasahovaním, šírením dezinformácií a proti-európskej propagandy. Ruská vojna na Ukrajine prináša tragické straty, preto musíme konať bezodkladne a európsky projekt posilniť. Rozšírenie je opäť našou politickou prioritou a to je dobrá správa. Je aj politickou nádejou. Musíme v ňom uspieť na Ukrajine, v Moldavsku, Gruzínsku i na západnom Balkáne. Naši partneri potrebujú jasný signál. V časoch vojny musíme držať spolu, ale to isté očakávame aj od našich partnerov. Stabilita, bezpečnosť a demokratická odolnosť krajín západného Balkánu i Východného partnerstva a susedstva sú neoddeliteľne spojené so stabilitou a bezpečnosťou našej Únie. Rozšírenie je naším historickým záväzkom. Je aj príležitosťou na bezpečnejšiu európsku budúcnosť. Preto potrebujeme podstatné vnútorné reformy. Máme šancu byť v Európskej únii silnejší a odolnejší voči ruskému agresorovi. Nepremárnime tento geopolitický moment.
Vážená pani predsedajúca, už štyri týždne prebieha zločinecká ruská vojnová invázia na Ukrajinu a už štyri týždne statočne Ukrajinci bránia nielen svoju vlasť, ale aj slobodu, demokraciu a Európu. Som si absolútne istý, že musíme zastaviť všetky, naozaj všetky obchodné vzťahy s agresorom, ktorí priamo či nepriamo financujú ruskú vojnu. Takéto rozhodnutie je nielen logické a ekonomické, ale aj morálne. Ekonomické sankcie voči agresorovi nielen sťažujú jeho fungovanie, ale zároveň aj zvyšujú našu bezpečnosť. Spoločný európsky prístup v energetike, spolupráca pri energetických zásobníkoch a spoločný nákup energií – to sú záruky, že tak ako v pandémii, aj v tejto šialenej ruskej vojne dokážeme situáciu spoločne zvládnuť.  Naša podpora statočným Ukrajincom prebieha na všetkých úrovniach. Dnes je pán prezident Zelenskyj lídrom ochrany života a slobody myslenia nielen vo svojej vlasti, ale aj na celom svete. Som si istý, že si zaslúži našu podporu, aj naše najvyššie ocenenie, ktorým je Sacharovova cena za slobodu myslenia. Ďakujem za vašu podporu.
Vážená pani predsedajúca, náš spôsob života je založený na jeho ochrane, na rešpekte k ľudskej dôstojnosti aj na rešpektovaní a vymožiteľnosti práva. Na základe týchto princípov sme aj vybudovali v Európe demokratickú spoločnosť, dosiahli hospodársky rast, ktorý môže byť vzorom pre zvyšok sveta. Som si istý, že dnes je aj inšpiráciou.  Je zároveň nevyhnutné, aby sme si napriek rastúcej globálnej konkurencii prinavrátili našu líderskú pozíciu v oblasti inovácií a nielen udržali, ale aj tvorili nové pracovné miesta v našich regiónoch. A dnes hlavnou bariérou pre rozvoj malého a stredného podnikania v Európe, ktorá sa spomína takmer v každom prieskume, je nadmerná byrokracia.  Náš cieľ je menej byrokracie. Potrebujeme znížiť regulačnú záťaž aspoň o tretinu, zaviesť a poctivo dodržiavať pravidlo nie „ Neregulujme, zatiaľ čo naši konkurenti inovujú. Sústreďme sa na dosiahnutie našich cieľov, verme našim podnikateľom, spotrebiteľom a dodržujme súčasnú platnú legislatívu aj v oblasti pracovného práva. V prípade potreby ju zjednodušme a sprehľadnime, ale nevytvárajme novú, komplikovanú a zbytočnú. Vytvorme tlak na tých, ktorí sa rozhodnú podnikať nečestne alebo konajú proti pravidlám, z ktorých vychádza naša spoločnosť, ale nezaťažujme novou byrokraciou našich podnikateľov.  Dodržiavanie ľudských práv nevyriešime novou byrokraciou, ale len a len rešpektovaním a dodržiavaním súčasnej platnej legislatívy.
Vážená pani predsedajúca, pán predseda Michel, pán eurokomisár Šefčovič. Mnohí tu rozprávate o našej nekonečnej podpore pre Ukrajinu. Zaznievajú tu slová o tom, ako Európska únia bude podporovať Ukrajinu tak dlho a tak veľmi, ako to bude potrebné. Ja sa vás však chcem všetkých spýtať, kam až ste ochotní zájsť. Nedávno ma na Slovensku zastavil jeden chlap, muž, ktorý sa ma spýtal, či sa má s rodinou pripraviť na vojnu. Že či je pravda, že európske štáty začnú prezidentovi Zelenskému posielať aj našich mužov, ak na Ukrajine nebude mať kto bojovať. Ja sa vás pýtam, čo mám tomuto chlapovi a jeho rodine odpovedať. Ľudia sa boja. Ľudia sa naozaj boja, že tá vojna z Ukrajiny sa rozšíri až sem do Európy, že sa rozšíri až k nim domov. A títo ľudia nechcú vojnu. Tú vojnu chcú len politici. Preto vás všetkých vyzývam, aby ste ubezpečili ľudí, že Európska únia nikdy nedovolí vyslanie európskych vojakov do konfliktu na Ukrajinu.
Vážený pán predsedajúci, aj v kontexte aktuálnej dramatickej situácie musíme ďalej podporovať naše ambiciózne klimatické ciele. To povedie aj k znižovaniu závislosti na tretích krajinách a k posilňovaniu našej autonómie. Európska únia musí zostať svetovým lídrom v znižovaní emisií. Ale nezáleží iba od nás, či udržíme otepľovanie iba na úrovni jeden a pol stupňa, a preto aj v Sharm el Sheikh musíme presadzovať, aby si aj zvyšok sveta plnil svoje záväzky. Lenže realita je iná. Medzi našimi ambíciami vyspelého sveta a tým, čomu sme sa zaviazali a čo robíme, je veľká priepasť. Dosť bolo sľubov, dosť bolo ďalšieho zvyšovania cieľov. My nemôžeme tlačiť na pílu. Potrebujeme konkrétne kroky smerujúce k riešeniu klimatickej núdze a k zabráneniu zbytočným státisícom úmrtí v dôsledku klimatických zmien, a to od urgentného znižovania emisií skleníkových plynov, zvyšovania odolnosti a adaptácie obyvateľov na drastické zmeny klímy až po záväzky k udržateľnému financovaniu boja proti klimatickej zmene v rozvojových krajinách. Musíme tiež mobilizovať súkromné investície a zapojiť sektory, ktoré desaťročia zodpovedajú za najväčšie znečisťovanie. Ak to s klímou myslíme vážne, musíme tiež zabrániť exportu emisií a obchodovaniu s krajinami, ktoré nespĺňajú prísne kritériá, ktoré sme si my stanovili v našej Únii.
Pán predsedajúci, dnes sme tu preto, aby sme začali konať. Pretože príroda je v ťažkostiach a my s ňou. Vedci nás varujú, že pri súčasnom tempe ničenia prírody a klimatickej krízy bude do konca storočia čeliť vyhynutiu tretina až polovica všetkých druhov. Obeťou tohto masového vymierania by bola aj naša civilizácia. A vyhynutie je navždy. Nie, nie je to len o rúbaní Amazonu. Veď aj na Slovensku je vyše polovica chránených druhov v zlom stave. Častokrát preto, že im ničíme ich domov, divočinu. Musíme nechať priestor divočine, ale aj sa citlivo starať o kultúrnu krajinu. V súlade s prírodou. Musíme konať preto, aby aj naše deti zažili hlucháňa, jasoňa červenookého a aby si mohli pričuchnúť k lykovcovi muránskemu. Aby sme zachránili život na tejto planéte vrátane toho, ktorý ľudské oko nevidí. V pôde pod našimi nohami. V pôde, ktorú zabíjame toxickými pesticídmi, tými istými pesticídmi, ktoré zabíjajú aj opeľovače, bez ktorých by na našich stoloch chýbalo jedlo. Preto potrebujeme, pán komisár, európsky zákon o ochrane pôdy. Monitoring a záväzné ciele na ochranu opeľovačov a desatinu Európy pre divočinu,  teda bez zásahu.
Vážená pani predsedajúca, vážená pani komisárka, máme za sebou zimu, ktorú sme aj vďaka počasiu zvládli nad očakávanie dobre. Zásobníky plynu sú stále plné na viac ako 50 percent a cena sa pohybuje pod hranicou 50 eur za megawatthodinu. Zdalo by sa, že z najhoršieho sme vonku, no je to mylná predstava. Stačí tuhšia zima, sucho a bezvetrie a ceny plynu i elektriny pôjdu raketovo nahor. Musíme posilňovať európsku odolnosť a strategickú autonómiu a musíme ďalej rozvíjať obnoviteľné zdroje, ale ruka v ruke s tým musí ísť aj rozvoj úložísk elektrickej energie. Súčasné veterné počasie produkuje v Európe megawatty energie, ktoré nevieme využiť, ale pri absencii úložísk nám neskôr budú chýbať. Okrem investícií do batériových úložísk musíme preto rozvíjať aj vodíkové technológie. Musíme v tomto smere zintenzívniť úsilie a podporu firmám, investorom a výskumníkom. Ako reportér k vytvoreniu European Hydrogen Bank urobím maximum pre to, aby sme vytvorili efektívny výrobný reťazec, v ktorom sa budú prepájať výrobcovia aj so spotrebiteľmi. Cena vodíka musí byť konkurencieschopná a investície potrebujú čo najpriaznivejší horizont návratnosti, preto nielen urýchlenie rozvoja fotovoltaiky, veternej energie zvýši energetickú bezpečnosť Európy, ale aj batériové úložiská a vodík si zaslúžia rovnakú pozornosť a podporu.
Vážená pani predsedajúca, nie je vôbec náhoda, že sa tu dnes stretávame opäť kvôli pokútnym akciám Ruska. Ak by sme chceli, mohli by sme škodám, ktoré Kremeľ plánovito spôsobuje, venovať každú našu schôdzu. Je nám všetkým jasné, že najviac by o tom dnes vedeli rozprávať naši statoční priatelia na Ukrajine.  Rusko našu jednotu a naše hodnoty rozleptáva programovo a dlhodobo. Poslanci ako pani Ždanoka sú len pešiaci, ktorí profitujú z toho, že žijeme v slobodnej a bezpečnej Európe. Sú to užitoční pešiaci, ktorí by síce chceli svoje milované Rusko pre všetkých ostatných, ale samým sa im tam žiť nechce. Môžeme len hádať, prečo. Rusko nie je žiaden partner do debaty, dámy a páni. To, čo dnes Rusko pácha na Ukrajine, môže veľmi ľahko o pár rokov páchať inde. Napríklad na ďalších miestach pri našich vonkajších hraniciach, ak mu to dovolíme. Väčšina Európy toto našťastie dobre chápe a koná podľa toho.  Považujem preto za zvlášť nebezpečné, ak niekto pracuje proti našim spoločným európskym záujmom a záujmom našich občanov. Tých, ktorí štvú verejnú mienku s vidinou krátkodobého obohatenia. Verím, že už ich nebudeme prehliadať tak ako doteraz. Za zvlášť závažné však považujem, ak niekto oslabuje európsku jednotu v tejto otázke z najvyšších poschodí moci. Je mi ľúto, že sa k nim v poslednej dobe svojím dielom pridáva aj slovenská vláda. Je hanebné, ak prijímame poslov agresora na najvyšších úrovniach. Je hanebné, ak spochybňujeme legitímne ukrajinské záujmy a postoje. Je hanebné, že tak niektorí robia v záujme krajiny, ktorej cieľom je ničiť nás, našu prosperitu a slobodnú budúcnosť. Našou jedinou odpoveďou preto musí byť posilnená odolnosť, dámy a páni, a odolnosť je v našej jednote, spoločnej európskej jednote.
Vážená pani predsedajúca, to, čo sa po prebratí moci na Slovensku deje, je útok, resp. atentát na spravodlivosť. Fico spolu s Pellegrinim majú dlhodobo problém vysvetliť korupčné škandály seba aj svojich ľudí, a preto prostredníctvom narýchlo prijatých zmien v trestnom zákone, ako aj zrušením kľúčovej organizácie, ktorá vyšetruje tieto korupčné škandály, ale aj útokmi na vyšetrovateľov, si chcú jednoducho zabezpečiť beztrestnosť. Inak povedané, chcú si udeliť amnestie. Nová vláda, ktorej desiatky bývalých nominantov dnes už reálne sedia v base za korupciu a desiatky ďalších sú obvinené, chce upratať vlastné trestné stíhania, ktoré sú voči ním vedené. Dlhodobo hovoríme, že spôsob, akým sa tieto korupčné kauzy za Fica páchali, ale aj organizovanosť páchateľov tejto korupcie majú jasné znaky mafie. Dnes tu v Štrasburgu zažíva Slovensko obrovskú hanbu. Kvôli záchrane Fica, Pellegriniho a ich kumpánov pred basou pácha Smer, Hlas, ale aj SNS vlastizradu. Chce očistiť zločincov, zamlčať kauzy, zničiť právny štát. Ak Slovensko prestane byť právnym štátom, prídeme ich vinou o eurofondy. Kvôli mafiánom, kvôli skorumpovaným politikom môžu prísť Slováci o miliardy eur. Vážení priatelia, nemôžeme si zatvoriť ústa ani oči pred zlom. So zločincami sa neobchoduje. Netolerujme Fica a neobchodujme s ním. Za jednotné hlasovania v Európskej únii. Slovensko si zaslúži byť naďalej právnym štátom, kde sú si všetci rovní a zákon platí rovnako aj pre skorumpovaných politikov zo Smeru.
Vážená pani predsedajúca, táto správa nám priniesla komplexný pohľad na problémy, ktorým osoby so zdravotným postihnutím v Európskej únii čelia. Nielenže ide o bariéry prostredia, ale aj o prekážky na pracovnom trhu, vzdelávaní či zdravotnej starostlivosti. A napriek tomu, že sme viazaní dohovorom OSN o právach osôb so zdravotným postihnutím, zmeny sú len veľmi pomalé. Vítam, že správa obsahovala výzvu na čo najskoršie prijatie európskeho preukazu pre osoby so zdravotným postihnutím. Tento preukaz uľahčí mobilitu v rámci Európskej únie a umožní tak týmto osobám prístup k cestovaniu, športovým či voľnočasovým aktivitám. Zároveň je jeho kľúčovým aspektom uznávanie štatútu osoby so zdravotným postihnutím naprieč všetkými členskými štátmi. Mnohé zdravotné postihnutia totiž nie sú na prvý pohľad viditeľné a automatické a uznávanie štatútu mnohým uľahčí situáciu. Preto apelujem na to, aby bol preukaz prijatý čo najskôr a v čo najširšom rozsahu.
Pani predsedajúca, čo dnes vidíme, sú etnické čistky kresťanského arménskeho obyvateľstva v Náhornom Karabachu zo strany azerbajdžanského režimu. Takmer celé obyvateľstvo už utieklo. Zanechali za sebou domov a všetok svoj majetok. Je to obrovská humanitárna katastrofa a EÚ musí pomôcť. Je však neakceptovateľné, aby EÚ vzhľadom na súčasnú bezprecedentnú situáciu stále považovala Azerbajdžan za strategického partnera. Preto opakovane vyzývam na revíziu našich vzťahov s diktátorským režimom v Azerbajdžane a na podporu arménskej demokracie a celkového úsilia Arménska o dosiahnutie mieru a bezpečnosti. Zastávam názor, že ak by EÚ bola skutočným lídrom a naplno využila svoju strategickú pozíciu v regióne, tomuto veľkému ľudskému nešťastiu a utrpeniu sme mohli predísť.
Vážený pán predsedajúci, legislatíva o obaloch a odpadoch z obalov je dôležitým míľnikom na ceste k udržateľnému obalovému hospodárstvu v Európe. Dotýka sa takmer každého výrobcu, každého distribútora a tým pádom aj každého spotrebiteľa. To, čo je ale kľúčové, je zdôraznenie rovnakých podmienok a rovnakých pravidiel pre všetkých. Táto legislatíva rozširuje povinnosti pre výrobcov nápojov, osobitne nealkoholických nápojov, ale je kľúčové, aby nediskriminovala jedných na úkor druhých. Obal je obal bez ohľadu na to, čo sa v ňom nachádza, a je dôležité, aby platili rovnaké podmienky pre všetkých. Cieľ 10 % obnoviteľných obalov alebo znovu použiteľných obalov do roku 2030, 25 % do roku 2040 je dosiahnuteľný a počas tejto doby sa dajú vychytať všetky nedostatky. Preto si myslím, že by sme mali dodržiavať najmä v tejto fáze rovnaké podmienky pre všetkých a ďakujem všetkým, ktorí takéto videnie zdieľajú a takýto návrh podporia.